寄卭州宋道人
作者：陸游
朝代：宋

paragraphs: 鴨翎鋪前遇秋雨，獨與宋生棲逆旅。
坐門戃怳見老仙，劇談氣欲凌天宇。
袖中出劍秋水流，血點斑斑新報仇。
我醉高歌宋生舞，洗盡人間千古愁。
老仙約我遊太華，是夕當醉蓮峰下。
語終冉冉已雲霄，萬里秋風吹鶴駕。
我今伶俜踐衰境，不如宋生棄家猛。
西望臨卭一慨然，青松偃盡丹爐冷。